แบงก์ให้กู้ดอกต่ำสร้างเถ้าแก่ร้านเซเว่นฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — นครหลวงกสิกรไทยพาณิชย์รวมพลังปล่อยกู้คนเปิดร้านเซเว่นฯ คุยไม่มีหนี้เสีย
นายประสาร ไตรรัตน์วรกุล กรรมการผู้จัดการ ธนาคารกสิกรไทย เปิดเผยว่า ธนาคารได้ออกสินเชื่อเพื่อธุรกิจแฟรนไชส์เซเว่น อีเลฟเว่น โดยกู้ได้สูงสุด 2.5 ล้านบาท อนุมัติ 3 วัน ผ่อนนาน 10 ปี ไม่ต้องมีหลักทรัพย์ค้ำประกัน 
สำหรับอัตราดอกเบี้ยนั้นในปีแรกคิดอัตราลูกค้ารายใหญ่ชั้นดี (เอ็มแอลอาร์) ลบ 2% ปีที่ 2 เอ็มแอลอาร์ลบ 1.5% ปีที่ 3 เอ็มแอลอาร์ลบ1% และปีที่เหลือเอ็มแอลอาร์ (5.85%) คาดว่าจะปล่อยกู้ได้ในปีนี้ 300 ล้านบาท 
“พนักงานบริษัทอยากมาเป็นเจ้าของกิจการมากขึ้น แต่เงื่อนไขคือกิจการต้องมั่นคง ซึ่งธุรกิจแฟรนไชส์สามารถตอบโจทย์ในการเป็นเจ้าของกิจการ” นายประสาร กล่าว 
นางกรรณิกา ชลิตอาภรณ์ กรรมการผู้จัดการ ธนาคารไทยพาณิชย์ กล่าวว่า ธนาคารให้วงเงินกู้สูงสุด 1.5 ล้านบาท ผ่อนนาน 8 ปี ดอกเบี้ยปีแรกคิดในอัตราลูกค้ารายย่อยชั้นดี (เอ็มอาร์อาร์) ลบ 2.25% ปีที่ 2 เอ็มอาร์อาร์ลบ 1.75% และปีที่ 3 เอ็มอาร์อาร์ลบ 0.25% (ปัจจุบันดอกเบี้ยเอ็มอาร์อาร์อยู่ที่ 6.45%) 
ด้านนายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย กล่าวว่า ได้ให้สินเชื่อแก่บุคคลที่เปิดร้านเซเว่นฯ มาตั้งแต่ปี 2550 ถึงตอนนี้ไม่เคยมีหนี้เสีย ขณะนี้ปล่อยสินเชื่อแก่ร้านค้าไปแล้ว 600 แห่ง คิดเป็นวงเงิน 500 ล้านบาท การที่อีก 2 ธนาคารเข้าร่วมด้วย จะช่วยผู้ประกอบการให้มีทางเลือกมากขึ้น แต่ธนาคารจะพยายามรักษาส่วนแบ่งตลาด 20% ของการปล่อยกู้ให้ร้านเปิดใหม่
อย่างไรก็ตาม ธนาคารให้วงเงินกู้สูงสุดกับผู้ประกอบการรายละ 3.5 ล้านบาท ผ่อนนาน 8 ปี ดอกเบี้ยปีแรกเอ็มแอลอาร์ลบ 2% ปีที่ 2 เอ็มแอลอาร์ลบ 1.5% และปีที่ 3 เอ็มแอลอาร์ลบ 1% หลังจากนั้นคิดดอกเบี้ยเอ็มแอลอาร์ตลอดสัญญา
ทั้งนี้ กลุ่มซีพี ออลล์ ตั้งเป้าจะขยายสาขาเป็น 7,000 สาขาในปี 2556 จากที่มีอยู่ 5,300 สาขา